Ναι, Βιρτζίνια, υπάρχει Άγιος Βασίλης

Ιστορία

Το 1897 η Βιρτζίνια Ο’ Χάνλον, ένα κοριτσάκι οχτώ χρονών, ρώτησε τον πατέρα της Φίλιπ Ο’ Χάνλεϊ (Philip O'Hanlon), χειρούργο και ιατροδικαστή στο Μανχάταν, αν υπάρχει ο Άγιος Βασίλης στην πραγματικότητα ή όχι (όπως της είχαν πει τα άλλα παιδιά). Ο πατέρας τής πρότεινε να γράψει μια επιστολή στην έγκριτη καθημερινή εφημερίδα Νιου Γιορκ Σαν (New York Sun). Και η Βιρτζίνια έγραψε αυτό το γράμμα:
«Αγαπητέ εκδότη, Είμαι οχτώ χρόνων. Κάποιοι φίλοι μου λένε ότι ο Άγιος Βασίλης δεν υπάρχει. Ο μπαμπάς μου μου είπε: “Αν το δεις γραμμένο στην εφημερίδα Σαν (Sun), τότε υπάρχει”. Σας παρακαλώ , πείτε μου την αλήθεια: υπάρχει ο Άγιος Βασίλης;  Βιρτζίνια Ο΄ Χάνλον»
Ο διευθυντής της εφημερίδας Έντουαρτ Π. Μίτσελ (Edward P. Mitchell) εμπιστεύτηκε την απάντηση στον Φράνσις Φάρκελους Τσέρτς (Francis Pharcellus Church), βετεράνο της δημοσιογραφίας. Ο Τσερτς ήταν ανταποκριτής κατά τη διάρκεια του αμερικάνικου εμφύλιου πολέμου, κατά τον οποίο είδε μεγάλα δεινά και κυρίως την έλλειψη ελπίδας και πίστης διαδεδομένη σε μεγάλο μέρος της αμερικάνικης κοινωνίας. Παρόλο που το κείμενο του άρθρου δεν τοποθετήθηκε σε εμφανές σημείο της εφημερίδας (αναρτήθηκε στην έβδομη σελίδα), η απάντηση που έδωσε ο Τσερτς στη Βιρτζίνια, και εν γένει τελικά σε όλη την Αμερική, συγκίνησε πολλούς από τους αναγνώστες του. Τόσο πολύ που, για πάνω από έναν αιώνα, αυτό παραμένει το πιο ανατυπωμένο άρθρο σε αγγλόφωνες εφημερίδες, επιβιώνοντας χάρη στους δύο συγγραφείς της ιστορίας.
Το κείμενο του Τσερτς έμεινε στην ιστορία της δημοσιογραφίας, καθώς αυτό δεν αποτελεί μόνο μια θετική απάντηση στην ερώτηση του κοριτσιού,  αλλά είναι μια πιο ευρείας θεματικής και βαθιά ομιλία, που αναφέρεται στον διαδεδομένο «τυπικό σκεπτικισμό της εποχής μας». 
Τα χρόνια που ακολούθησαν κάποιοι αμφισβήτησαν την πατρότητα του κειμένου, εκφράζοντας αμφιβολία ως προς το γεγονός ότι ένα κορίτσι σαν τη Βιρτζίνια θα μπορούσε να αναφέρεται στα παιδιά της ηλικίας της με τη φράση «οι μικροί μου φίλοι». Το αντίγραφο της αυθεντικής επιστολής ωστόσο εμφανίστηκε και κυρώθηκε η αυθεντικότητά του το 1998 στο Αντίκς Ρόουντσοου (Antiques Roadshow) από έναν ειδικό, τον Κάθλιν Γκάζμαν (Kathleen Guzman) και αποτιμήθηκε στο ποσό των 20.000-30.000 δολαρίων.

Η ζωή της Βιρτζίνια

Το πλήρες όνομα της Βιρτζίνια μετά το γάμο της ήταν Βιρτζίνια Ο’ Χάνλον Ντάγκλας (Laura Virginia O'Hanlon Douglas).  Γεννήθηκε στις 20 Iουλίου του 1889, στο Μανχάταν της Νέας Υόρκης. Ο γάμος της με τον Έντουαρτ Ντάγκλας (Edward Douglas) το 1910 ήταν σύντομος και έληξε με την εγκατάλειψη από τον σύζυγό της αμέσως μετά τη γέννηση της κορούλας τους Λόρα (Laura).
Η Βιρτζίνια απέκτησε πτυχίο στις Θεωρητικές Σπουδές (Bachelor of Arts) στο Κολέγιο του Χάντερ (Hunter College) το 1910, μεταπτυχιακό (Master) στην Εκπαίδευση από το Πανεπιστήμιο της Κολούμπια (Columbia University) το 1912 και διδακτορικό από το Πανεπιστήμιο του Φόρντχαμ (Fordham University). Ξεκίνησε την καριέρα της ως δασκάλα και παιδαγωγός το 1912 στη Νέα Υόρκη και αποσύρθηκε από τη διδασκαλία το 1959
Η Βιρτζίνια δεχόταν πλήθος επιστολών που αφορούσε το διάσημο γράμμα της. Σε κάθε μια από τις απαντήσεις που έδινε σε αυτές, ήθελε να συμπεριλαμβάνει και ένα αντίγραφο του περίφημου άρθρου. Σε μια συνέντευξη των τελευταίων χρόνων της ζωής της, δήλωσε πως το γεγονός αυτό είχε διαμορφώσει με θετικό τρόπο την πορεία της ζωής της.
Η Βιρτζίνια πέθανε στις 13 Μαϊου 1971 σε ένα γηροκομείο στο Βάλασι (Valatie) της Νέας Υόρκης.  Είναι θαμμένη στο αγροτικό νεκροταφείο του Τσάταμ (Chatham) της Νέας Υόρκης.

Πολιτισμική κληρονομιά

Το άρθρο ανατυπωνόταν στην εφημερίδα κάθε χρόνο μέχρι το κλείσιμό της το 1950 και έχει μεταφραστεί σε 20 γλώσσες. 
Το 1932 η ιστορία προσαρμόστηκε σε καντάτα, παραγωγής του NBC, το 1974 σε ταινία κινουμένων σχεδίων για την τηλεόραση του Μπιλ Μελέντεζ ( Bill Melendez)  με τίτλο «Ναι, Βιρτζίνια, υπάρχει Άγιος Βασίλης» (Yes, Virginia, There Is a Santa Claus), το 2009 σε ταινία μικρού μήκους από τον Πιτ Σέρκουιτ (Pete Circuitt) με τίτλο «Ναι, Βιρτζίνια» (Yes, Virginia ), το 2009 σε ταινία μικρού μήκους από τον Πιτ Σέρκουιτ (Pete Circuitt) με τίτλο «Ναι, Βιρτζίνια» (Yes, Virginia ).
Το 1997, εκατό χρόνια μετά την πρώτη δημοσίευση του άρθρου, η Νιου Γιορκ Τάιμς (New York Times) φιλοξένησε ένα άρθρο που αναφερόταν στην ιστορία και τον ρόλο του στην αμερικάνικη κουλτούρα και έθνος.
Κάθε χρόνο στην εκκλησία του Κολεγίου της Κολούμπια του Πανεπιστημίου της Κολούμπια (Columbia University), σχολή στην οποία φοίτησαν και η Βιρτζίνια και ο δημοσιογράφος Τσερτς, διαβάζεται το γράμμα σε μια ειδική τελετή. Επιπλέον, εδώ και 30 περίπου χρόνια ο τηλεοπτικός παρουσιαστής Γκέιπ Πρέσμαν (Gabe Pressman) αφηγείται κάθε Χριστούγεννα, σε έναν τοπικό τηλεοπτικό σταθμό, την ιστορία της Βιρτζίνια και της επιστολής της.
Η ιστορία της Βιρτζίνια το 2013 έγινε βιβλίο από τον Βασίλη Παπαθεοδώρου με τίτλο "Ναι, Βιρτζίνια, υπάρχει Άγιος Βασίλης" (εκδόσεις Καστανιώτη).